O rovnomennom singli pozri *Spadla z oblakov (singel).*

**Spadla z oblakov** je populárny televízny česko-slovenský seriál v slovenčine, nakrútený v rokoch 1978 – 1980 Československou televíziou Bratislava na motívy knihy *Spadla z nebe* (1967) českého spisovateľa, novinára a scenáristu televíznych programov Václava Borovičku. Hlavná redakcia vysielania pre deti a mládež STV si v Zlíne (Gottwaldove) a v Prahe objednávala trikové štúdiá a všetko si financovala aj produkovala sama.

Dej
---

Film rozpráva o nezvyčajnom mimozemskom dievčati Majke z planéty Gurun, ktorá sa dostala na Zem do malého slovenského mestečka Čabovce, kde sa zoznámila s miestnymi deťmi, s ktorými potom prežíva vzrušujúce dobrodružstvá. Majka, ako sa patrí na mimozemšťanku, má zručnosti, ktoré obyčajné deti neovládajú - vie lietať bez pomoci prístrojov, chodiť po strope, po vode, replikovať ľubovoľné predmety, meniť rýchlosť plynutia času a mnohé iné. Je prirodzené, že Majka s takýmito unikátnymi schopnosťami sa stane objektom záujmu istých záhadných tajných služieb. Popri tom všetkom Majka zostáva dieťaťom, ktoré nerozumie mnohým jednoduchým veciam. Ale vďaka svojim novým priateľom, Majka postupne odkrýva pre seba svet ľudí, s ich radosťami aj smútkami, priateľstvom a vzájomnou pomocou.

Časti
-----

| Séria | Časti | Pôvodne vysielané |
| --- | --- | --- |
| Premiéra série Česko-Slovensko  | Finále série Česko-Slovensko  |
|  | **1** | 13 | 1978 | 1980 |

Zoznam častí
1. Zjavenie
2. Lietač
3. Svadobné šaty
4. Prepad
5. Banket
6. Otec to zariadi
7. Tajomník
8. Záhadný cudzinec
9. Operácia Púpava
10. Výlet raketou
11. Únos
12. Strelnica
13. Rozlúčka

Réžia
-----

Filmové studio Gottwaldov - Československá televízia Bratislava

* Režisér: Radim Cvrček
* Hudba: Harry Macourek
* Výprava: Zdeněk Rozkopal
* Kamera: Karel Kopecký
* Scenár: Eva Krivánková

Osoby a obsadenie
-----------------

* Majka - Zuzana Pravňanská
* Karol - Matej Landl
* Slavo - Ľubor Čajka
* Katka - Svetlana Majbová
* Dedič - Karol Polák mladší
* Jurko - Michal Suchánek
* Ferko - Pavol Lazar
* Igor - Roman Kudrna
* Babka - Mária Hájková
* Doktor - Václav Babka
* Kompiš - Milan Kiš
* Valko - František Zvarík
* Emil - Petr Scholtz
* Kvašňák - Ján Kramár

Zaujímavosti
------------

Nakrúcanie začalo koncom februára 1977 a trvalo 104 filmovacích dní. 13 častí sa odohrá v priebehu 4 dní. Vo februári a v marci 1977 sa nakrúcalo v ateliéroch, koncom apríla sa štáb presťahoval do Vysokých Tatier, kde boli až do konca júna. Ubytovaní boli v Tatranskej Lomnici a nakrúcalo sa po celých Tatrách: v Smokovci, na Štrbskom Plese pred hotelom FIS, v nádhernej Bielovodskej doline. V júli a auguste 1977 sa nakrúcalo v Hradci Králové v ZOO a potom ešte v Prahe v trikovom štúdiu na Barrandove. Filmovanie prebiehalo v nasledovných lokalitách: Zatopený kameňolom Drysice, Vysoké Tatry (Skalnaté pleso, Štrbské pleso, Tatranská Lomnica, Mengusovská dolina), Mlynská dolina Bratislava, Tyršovo nábrežie Bratislava), Zlín, zámok Lešná pri Zlíne. Slávnostná premiéra sa konala v bratislavskom Filmovom klube na Špitálskej ulici v Bratislave na jeseň roku 1978.

Medzinárodný ohlas
------------------

Seriál sa stal populárny a vysielali ho nielen televízie Východného bloku. Kúpilo ho šesťdesiat štátov sveta a napríklad vo Vietname ho opakovali asi dvadsaťkrát. V Nórsku vznikol dokonca fanklub. Ešte po mnohých rokoch od jeho vzniku prichádzali do televízie listy od zahraničných fanúšikov.

Seriál bol dabovaný do mnohých jazykov a často (napr. v ruskom preklade) bol názov úplne zmenený.

Po:

* slovensky (originál) - Spadla z oblakov
* česky - Spadla z nebe
* rusky - Приключения в каникулы
* nemecky - Sie kam aus dem All
* anglicky - She Came Out of the Blue Sky
* poľsky - Majka z Kosmosu/Spadła z obłoków
* nórsky (Nynorsk) - Majka - jenta frå verdsrommet
* vietnamsky - Maika - Cô Bé Từ Trên Trời Rơi Xuống
* maďarsky - Csillagok küldötte
* bulharsky - Паднала от облаците
* španielsky - Maika, La Niña del Espacio

Externé odkazy
--------------

* Stránka o filme (po rusky), vrátane ruského prekladu knihy „Spadla z nebe"
* *Spadla z oblakov* v Česko-Slovenskej filmovej databáze
* *Spadla z oblakov* v Internet Movie Database (po anglicky)
* Záznam vo filmovej databáze FDB

Refrencie
---------

1. 1 2   *Spadla z oblakov (1978)* [online]. [Cit. 2023-09-21]. Dostupné online.
2. 1 2  ANDREJČÁKOVÁ, Eva. *Ako vzniká hit: Spadla z oblakov* [online]. Petit Press a.s. [cit. 2023-09-21]. Dostupné online.
3. ↑   *Приключения в каникулы (Spadla z oblakov)* [online]. spadla.narod.ru, [cit. 2023-09-21]. Dostupné online.

Zdroj
-----

*Tento článok je čiastočný alebo úplný preklad článku Приключения в каникулы (фильм) na ruskej Wikipédii.*